რობერტ სტურუა

**რობერტ სტურუა** (დ. 31 ივლისი, 1938, თბილისი) — ქართველი თეატრისა და კინოს რეჟისორი. სსრკ სახალხო არტისტი (1982).

## ადრეული ბიოგრაფია 
რეჟისორის მამა, რობერტ ივანეს ძე სტურუა ცნობილი მხატვარია, რომლის ნამუშევრები თბილისის ხელოვნების მუზეუმშია გამოფენილი. დედა - ცუცა (მაყვალა) ბოლქვაძე. მეუღლე – დუდანა კვესელავა (1939). შვილები – გიორგი (1968), მიხეილი (1973). 

1961 წელს დაამთავრა თბილისის თეატრალური ინსტიტუტის სარეჟისორო ფაკულტეტი. 1962 წლიდან მუშაობს შოთა რუსთაველის სახელობის თეტრში. 1979 წლიდან თეატრის მთავარი რეჟისორია, 1980-2011 წლებში იყო მისი სამხატვრო ხელმძღვანელიც.

## შემოქმედება 
1965 წელს რუსთაველის თეატრის  სცენაზე სტურუამ დადგა ართურ მილერის „სეილემის პროცესი“, რამაც რეჟისორს პირველი ნამდვილი წარმატება მოუტანა. მისი მეორე მნიშვნელოვანი ნამუშევარი იყო დავით კლდიაშვილის „სამანიშვილის დედინაცვალი“, რომელიც თემურ ჩხეიძესთან ერთად დადგა. მნიშვნელოვანი წარმატება მოჰყვა  სპექტაკლს  „ხანუმა“, რომელშიც მხიარული, კომიკური, მაგრამ რეალისტური პერსონაჟები ბუნებრივად ებმებიან პირობით თამაშში.  

1970-იან წლებში უკვე გაჩნდა ცნება „რობერტ სტურუას თეატრი“. პ. კაკაბაძის „ყვარყვარეში“ სტურუამ ჩასვა სცენა ბერტოლტ ბრეხტის პიესიდან „არტურ უის კარიერა“. აქედან დაიწყო სტურუას შემოქმედებაში ბრეხტის პერიოდი, რაც  რეალობის თეატრალურ მოდელირებას გულისხმობდა. ამ დროს სტურუა მჭიდროდ თანამშრომლობდა რამაზ ჩხიკვაძესთან, რომელმაც მთავარი როლი შეასრულა სტურუას სპექტაკლებში: შექსპირის „რიჩარდ III“ (1979) და  ბრეხტის „კავკასიური ცარცის წრე“ (1975). 

1980-იანი წლები განსაკუთრებით ნაყოფიერი იყო სტურუას შემოქმედებაში. ამ პერიოდში იდგმება: თამაზ ჭილაძის „როლი დამწყები მსახიობი გოგონასათვის“ (1980), მ. შატროვის „ლურჯი ცხენები წითელ ბალახზე“ (1980), რ. სტურუას, ლილი ფოფხაძისა და ავთანდილ ვარსიმაშვილის „ვარიაციები თანამედროვე თემაზე“ (1981), რ. იბრაგიმბეკოვის „დაკრძალვა კალიფორნიაში“ (1983) და ა.შ. 

1987 წელს სტურუამ დადგა „მეფე ლირი“. მასში გამოიკვეთა რეჟისორის მიდრეკილება ფილოსოფიური რეჟისურისადმი, რომელშიც სამყაროს თეატრალური ხედვა ტრაგიკულ ფინალს ერწყმის. კალდერონის პიესით, „ცხოვრება სიზმარია“, სტურუას შემოქმედებაში  უკვე მეტაფიზიკური რეალობა შემოდის.  

1994 წელს სტურუამ ი. გოგებაშვილის დედაენის მიხედვით დადგა სპექტაკლს „იაკობის სახარება“. 1996 წელს იქმნება „ლამარა“, გ. რობაქიძის ლირიკულ-მითოლოგიური დრამის მიხედვით. 1997 წელს ლ. თაბუკაშვილის პიესის მიხედვით დადგმული „მერე რა, რომ სველია სველი იასამანი“ განსაკუთრებით პოპულარული ხდება ახალგაზრდა თაობაში. 1998 წელს რეჟისორ დავით საყვარელიძესთან ერთად სტურუამ დადგა კარლო გოცის პიესა „ქალი-გველი“. ამავე წელს მოსკოვში თეატრ „სატირიკონში“ იდგმება სტურუას „ჰამლეტი“, რომელშიც მთავარ როლს ასრულებს კ. რაიკინი. 2000 წელს ისევ მოსკოვში, თეატრში  „Et cetera“ იდგმება „შეილოკი“ (უ. შექსპირის „ვენეციელი ვაჭრის“ მიხედვით).

სტურუა მჭიდროდ თანამშრომლობდა მხატვარ გიორგი ალექსი-მესხიშვილთან და კომპოზიტორ გია ყანჩელთან. რეჟისორი ბევრს მუშაობდა საზღვარგარეთ, მსოფლიოს სხვადასხვა თეატრებში დადგმული აქვს შექსპირის, სოფოკლეს, მოლიერის, ჩეხოვის, ანუის პიესები. მიღებული აქვს მრავალი თეატრალური პრემია.

## ჯილდოები, პრემიები და პრიზები
* სსრკ სახელმწიფო პრემია (1979)
* რუსეთის ფედერაციის სახელმწიფო პრემია (2000)
* საქართველოს სახელმწიფო პრემია (1996) 
* კოტე მარჯანიშვილის სახელობის პრემია (1976)
* საქართველოს სსრ ხელოვნების დამსახურებული მოღვაწე (1976)
* საქართველოს სსრ სახალხო არტისტი (1980)
* შოთა რუსთაველის სახელობის პრემია (1981)
* სსრკ სახალხო არტისტი (1982)
* მიხეილ თუმანიშვილის სახელობის პრემია (1997) 
* ალექსანდრე ყაზბეგის სახელობის პრემია (1999)
* ჩაპლინ-კლუბის პრემია (1998)
* საქართველოს ღირსების ორდენი (1998)

**საერთაშორისო პრემიები**
* ალბერტ შვეიცერის სახელობის პრემია (1975)
* ინგლისური კრიტიკის პრემია (1980)
* იტალიური კრიტიკის პრემია (1981) 
* არგენტინის სახელმწიფო უნივერსიტეტის პრემია (1988)
* რუსთავის საერთაშორისო თეატრალური ფესტივალის  პრემია - „პრეზიდენტის ოქროს მედალი“ (1998)

* „თოლია“, ყველაზე ორიგინალური რეჟისორული ინტერპრეტაციისთვის (მოსკოვი, 1998)
* ფესტივალ  „ბალტიური სახლის“ მთავარი პრემია (1998)

## რესურსები ინტერნეტში
* რობერტ სტურუა 
* სტურუას ბიოგრაფია
* რობერტ სტურუა, ცხოვრება, შემოქმედება, ფოტოგალერეა
* სალამურა 

## სქოლიო
კატეგორია:დაბადებული 31 ივლისი
კატეგორია:დაბადებული 1938
კატეგორია:ქართველი თეატრის რეჟისორები
კატეგორია:ქართველი კინორეჟისორები
კატეგორია:საქართველოს სახელმწიფო თეატრალური ინსტიტუტის კურსდამთავრებულები
კატეგორია:საბჭოთა კავშირის კომუნისტური პარტიის წევრები
კატეგორია:სსრკ-ის სახალხო არტისტები
კატეგორია:საქართველოს სსრ-ის სახალხო არტისტები
კატეგორია:საქართველოს სსრ-ის ხელოვნების დამსახურებული მოღვაწეები
კატეგორია:შოთა რუსთაველის სახელობის პრემიის ლაურეატები
კატეგორია:საქართველოს ღირსების ორდენის კავალრები
კატეგორია:თბილისის საპატიო მოქალაქეები (1996)
კატეგორია:თელავის საპატიო მოქალაქეები (2015)
რ
კატეგორია:ცოცხალი ადამიანები